Syyriasta pakolaiseksi lähteneen nuoren naisen kuvaama video näyttää sensuroimatta sotaa pakenevien ihmisten kokemat kärsimykset ja vaikeudet.

Brittilehti Guardian on julkaissut 20-minuuttisen videon, joka on Syyriasta kotoisin olevan Rania Mustafa Alin kuvaama.

Lehdelle työstetyssä dokumentissa nuori nainen kuvaa koko pakomatkansa Syyrian Raqqasta aina Itävaltaan asti.

Video on kerännyt nopeasti tuhansia tykkäyksiä ja jakoja sosiaalisessa mediassa. Keskiviikkoisen julkaisunsa jälkeen sitä on katsottu pelkästään Facebookissa liki miljoona kertaa.

Rania kertoo heti videon alussa, että hän oli tavannut ennen matkaansa norjalaisen miehen, joka oli ehdottanut hänelle ideaa pakolaismatkan taltioimisesta.

Rankka video pitää sisällään naisen ja tämän ystävän koko matkan kotoa Syyriasta Eurooppaan. Matkan varrelle mahtuu vaarallisia tilanteita niin salakuljettajien kuin viranomaistenkin kynsissä.

Videon alussa Rania kertoo paenneensa ensin Isisin hallitsemasta Raqqasta nyt vapautettuun Kobaneen, josta matka jatkuu Turkkiin. Salakuljettajille maksetun 300 dollarin turvin nainen ystävineen pääsee perille, mutta matka jatkuu jo pian seuraavana päivänä.

Jos upotus ei näy, katso se tästä.

Matkan vaarallisimpiin etappeihin kuuluu Välimeren ylittäminen salakuljettajien veneellä. Täyteen ahdettu vene alkaa upota kesken matkan, mutta pakolaiset pelastetaan läheisen laivan kyytiin.

Lesboksen saarelta matka jatkuu Kreikan pääkaupunkiin Ateenaan, jossa Ranialle selviää, että salakuljettajat olivat huijanneen ystävyksiä. Laivamatkan yhteydessä he olivat hankkineet bussiliput Makedoniaan Ateenasta, mutta bussiasemalle virkailija kertoo, ettei tämä ole mahdollista.

Lopulta pitkän taistelun jälkeen Rania ystävineen pääsee Makedonian rajalle, missä vastassa on lohduton näky satojen pakolaisten telttakylän keskellä. Muutaman päivän jälkeen matka jatkuu jalan yli Makedonian rajan, mutta vastassa ovat poliisit, jotka pysäyttävät rajan ylittäneet pakolaiset.

Koko joukko palautetaan Kreikkaan. Seuraavan ylityksen yhteydessä pakolaiset saavat vastaansa väkivaltaa ja kyynelkaasua, joka pakottaa heidät pysymään Kreikan puolella rajaa.

Myöhemmin Rania ystävineen onnistuu lainaamaan rahaa ja hankkimaan väärennetyt henkilöllisyystodistukset.

Kaksikko tekeytyy turisteiksi ja lentää Itävallan pääkaupunki Wieniin. Videon loppupuolella nähdään iloinen nainen riemuitsemassa matkalla lentokoneeseen. He olivat onnistuneet pääsemään näin pitkälle.

Perillä Itävallassa poliisi ottaa kaksikon kiinni ja heidät rekisteröidään. Videon mukaan Rania on hakenut turvapaikkaa Itävallasta vuonna 2016.